ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ, ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΗΝ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ - Ενδιάμεση αξιολόγηση της εφαρμογής του πολυετούς κοινοτικού προγράμματος παροχής κινήτρων για τη δημιουργία της κοινωνίας της πληροφορίας στην Ευρώπη (PROMISE)

1. Ιστορικο

Το πολυετές πρόγραμμα παροχής κινήτρων για τη δημιουργία της κοινωνίας της πληροφορίας στην Ευρώπη (PROMISE [1]) εγκρίθηκε το Μάρτιο του 1998 [2] ως μέρος της πολιτικής για την ευρωπαϊκή κοινωνία της πληροφορίας (ΚτΠ), με αφετηρία την έκθεση Η Ευρώπη και η παγκόσμια κοινωνία της πληροφορίας - Συστάσεις προς το Ευρωπαϊκό Συμβούλιο της Κέρκυρας [3].

[1] PROMISE - Προώθηση της κοινωνίας της πληροφορίας στην Ευρώπη.

[2] Πολυετές κοινοτικό πρόγραμμα παροχής κινήτρων για τη δημιουργία της κοινωνίας της πληροφορίας στην Ευρώπη. απόφαση 98/253/ΕΚ του Συμβουλίου της 30ής Μαρτίου 1998 (ΕΕ L 107, 7.4.1998, σ. 10).

[3] Έκθεση που καταρτίστηκε από την Ομάδα υψηλού επιπέδου για την κοινωνία της πληροφορίας, προεδρευόμενη από τον κ. Bangemann. Βρυξέλλες, 26 Μαΐου 1994.

Το πρόγραμμα επινοήθηκε ως συμπλήρωμα στην πολιτική για την ευρωπαϊκή κοινωνία της πληροφορίας και για πεδία πολιτικής που αφορούν τις τηλεπικοινωνίες, έρευνα σχετική με την ΚτΠ, καθώς και τις αρχικές πρωτοβουλίες πολιτικής σχετικά με το Internet.

Σύμφωνα με το άρθρο 8 της απόφασης PROMISE του Συμβουλίου, το πρόγραμμα υπάγεται σε ενδιάμεση αξιολόγηση, που πραγματοποιείται από ομάδα ανεξαρτήτων εμπειρογνωμόνων. Οι εμπειρογνώμονες επελέγησαν από κατάλογο που έχει συγκροτηθεί βάσει πρόσκλησης για υποβολή υποψηφιοτήτων. Η ομάδα αποτελέστηκε από πέντε εμπειρογνώμονες που διαθέτουν εποπτεία της κοινωνίας της πληροφορίας και ευρύτερη εμπειρία. Στη σύνθεση της ομάδας εξασφαλίζεται ευρεία γεωγραφική κάλυψη και εκπροσώπηση απόψεων χρηστών και επιχειρήσεων.

Η τελική έκθεση [4] της ομάδας εμπειρογνωμόνων υποβλήθηκε στην Επιτροπή τον Ιανουάριο του 2000.

[4] http://europa.eu.int/information_society/programmes/evaluation/pdf/reportpromise_en.pdf.

Η έκθεση αξιολόγησης υποβλήθηκε στην επιτροπή των αντιπροσώπων των κρατών μελών, η οποία συγκροτήθηκε σύμφωνα με το άρθρο 5 της απόφασης PROMISE του Συμβουλίου, με σκοπό να υποβοηθήσει την Ευρωπαϊκή Επιτροπή στην εφαρμογή του προγράμματος. Η επιτροπή προέβη σε εις βάθος εξέταση της έκθεσης και των συμπερασμάτων και συστάσεων. Η ανταπόκριση της Ευρωπαϊκής Επιτροπής στις κύριες συστάσεις της ομάδας αξιολόγησης βασίστηκε σε μεγάλο βαθμό στα αποτελέσματα των συζητήσεων με την επιτροπή του προγράμματος PROMISE .

2. Στοχοι και Κυρια Αποτελεσματα

Τρεις είναι οι κύριοι στόχοι του προγράμματος PROMISE:

- Αύξηση της ευαισθητοποίησης του κοινού και της αντίληψης του δυνητικού αντίκτυπου της κοινωνίας της πληροφορίας σε ολόκληρη την Ευρώπη.

- Βελτιστοποίηση του κοινωνικοοικονομικού οφέλους από την κοινωνία της πληροφορίας στην Ευρώπη.

- Ενίσχυση και προβολή του ρόλου της Ευρώπης μέσα στην παγκόσμια διάσταση της κοινωνίας της πληροφορίας.

Στην έκθεση αξιολόγησης του εξωτερικού εμπειρογνώμονα περιλαμβάνεται λεπτομερής περιγραφή και αποτίμηση των κύριων επιτευγμάτων του προγράμματος (ιδίως στα κεφάλαια 3.4 έως 3.7), τα σημαντικότερα από τα οποία συνοψίζονται στη συνέχεια.

Οι δραστηριότητες ευαισθητοποίησης εστίασαν σε υπηρεσίες πληροφοριών (ενημερωτικό δελτίο, υπηρεσία τεχνικής βοήθειας, ιστοθέση), έρευνες και μελέτες (ιδίως μέσω του Ευρωβαρομέτρου), στοχοθετημένες δράσεις που απευθύνονταν σε παράγοντες διαμόρφωσης της κοινής γνώμης στα μέσα επικοινωνίας (τηλεόραση, τύπος), καθώς και σε ειδικές ομάδες κατεύθυνσης (ιδίως μικρομεσαίες επιχειρήσεις και τοπική αυτοδιοίκηση).

Ο στόχος "Βελτιστοποίηση του κοινωνικοοικονομικού οφέλους" αντιμετωπίστηκε κυρίως με πιλοτικά έργα αφομοίωσης για μικρομεσαίες επιχειρήσεις (ΜΜΕ), με μελέτες και έρευνες σε εκτελούμενες δραστηριότητες της ΚτΠ στα κράτη μέλη, με προκαταρκτικές δραστηριότητες αναφορικά με διάδοση βέλτιστης πρακτικής, καθώς και με την υποστήριξη που παρέχεται στο φόρουμ της κοινωνίας της πληροφορίας. Ο εν λόγω φορέας εξέδωσε διάφορες εκθέσεις και δηλώσεις που πραγματεύονταν κυρίως κοινωνικές, πολιτιστικές και οικονομικές πτυχές της κοινωνίας της πληροφορίας, ενώ παρέσχε καίριες συστάσεις όσον αφορά την ανταπόκριση στις παρουσιαζόμενες προκλήσεις.

Ο στόχος "Ενίσχυση του ρόλου της Ευρώπης στην παγκόσμια διάσταση" αντιμετωπίστηκε κυρίως με την ενθάρρυνση και υποστήριξη διαλόγων που αποσκοπούν στη διευκόλυνση της δικτύωσης, την ανταλλαγή απόψεων, τη γνώση και εμπειρία, καθώς και για τη δημιουργία περαιτέρω πολιτικής δυναμικής για σκοπούς της κοινωνίας της πληροφορίας. Τα κύρια αποτελέσματα είναι ο συνεχιζόμενος ενεργός διάλογος με τις χώρες της Κεντρικής και Ανατολικής Ευρώπης, που αποσκοπεί στην αφομοίωση, εκ μέρους τους, των στόχων της πρωτοβουλίας eEurope και στη δρομολόγηση της πρωτοβουλίας EUMEDIS, στο πλαίσιο του γενικού προγράμματος MEDA.

3. Συμπερασματα και Συστασεισ τησ ομαδασ Εμπειρογνωμονων

3.1. Στρατηγικές παρατηρήσεις και κύρια συμπεράσματα

Η ομάδα αξιολόγησης δηλώνει, στη γενική εκτίμησή της, ότι υφίστανται σαφή δείγματα για την αποτελεσματικότητα του προγράμματος, και συγκεκριμένα, οι δραστηριότητες στον παγκόσμιο ιστό, η συλλογή πληροφοριών και δεδομένων, καθώς και η στοχοθετημένη πρωτοβουλία για την ανάπτυξη και διάδοση βέλτιστων πρακτικών μεταξύ των ΜΜΕ.

Η ομάδα αναγνωρίζει επίσης ορισμένα πεδία που διαθέτουν δυναμικό και υπογραμμίζει ιδιαίτερα το φόρουμ της κοινωνίας της πληροφορίας. Δηλώνεται περαιτέρω ότι σημειώθηκε σαφής πρόοδος προς την κατεύθυνση στρατηγικότερης προσέγγισης στην εκτέλεση του προγράμματος, μέσω εστίασης σε πολλαπλασιαστές και ικανότητες μόχλευσης.

Η απόφαση του Συμβουλίου για την καθιέρωση του προγράμματος PROMISE θεωρείται ενθουσιαστική και πλήρως περιεκτική, μια ανταπόκριση που καλύπτει όλα τα θέματα ..., την οποία η ομάδα χαιρετίζει ανεπιφύλακτα.

Η ομάδα παρατηρεί, αφετέρου, ότι το πεδίο εφαρμογής της απόφασης του Συμβουλίου είναι υπερβολικά ευρύ και ότι με τα διατιθέμενα χρηματικά ποσά δεν μπορούν να επιτευχθούν οι δηλωμένοι στόχοι. επίσης, ότι η απόφαση του Συμβουλίου δεν μπόρεσε να ανταποκριθεί στο ρυθμό της αλλαγής στην κοινωνία της πληροφορίας.

Στη συνέχεια η ομάδα δηλώνει ότι το πρόγραμμα PROMISE στερείται σαφών δεσμών με τους στόχους πολιτικής της Ευρωπαϊκής Επιτροπής όσον αφορά την κοινωνία της πληροφορίας, καθώς και ότι τα προγράμματα εργασιών ήταν πολύ διεσπαρμένα, χωρίς σαφή εστίαση.

Η κύρια σύσταση της ομάδας για την αντιμετώπιση των αδυναμιών αυτών είναι η συγκρότηση στρατηγικής εστίασης, παρέχοντας στο πρόγραμμα PROMISE συγκεκριμένες κατευθύνσεις πολιτικής που να αντανακλούν πολιτικές προτεραιότητες. Το πρόγραμμα θα πρέπει να διαθέτει ποσοτικοποιημένους στόχους και να συγκεντρώνεται σε διαπιστωμένα πλεονεκτήματα, ιδίως διευκολύνοντας τη δικτύωση και παρέχοντας πρόσβαση σε πληροφόρηση.

3.2. Ειδικές συστάσεις

Υπάρχει μεγάλος αριθμός ειδικών συστάσεων της ομάδας των εμπειρογνωμόνων, όσον αφορά πτυχές διαχείρισης και υλοποίησης, καθώς επίσης και για κάθε τύπο δραστηριοτήτων του PROMISE (ευαισθητοποίηση, βελτιστοποίηση κοινωνικοοικονομικού οφέλους της ΚτΠ και παγκόσμια διάσταση).

Η Επιτροπή συμμερίζεται, σε μεγάλο βαθμό, τις εκφρασθείσες γνώμες και τη βασική ανάλυση, η οποία οδήγησε στις λεπτομέρειες και πολύ αξιόλογες συστάσεις της ομάδας.

Ωστόσο, οι περισσότερες από τις ειδικές συστάσεις αφορούν δραστηριότητες που έχουν στο μεταξύ διακοπεί. Άλλες συστάσεις πραγματεύονται οργανωτικές πτυχές, οι οποίες έχουν χάσει τη σημασία τους έπειτα από την αναδιοργάνωση της Γενικής Διεύθυνσης 'Κοινωνία της πληροφορίας', την 1.12.2000.

Υπό αυτές τις περιστάσεις δεν κρίνεται ιδιαίτερα χρήσιμη η εξέταση επιμέρους ειδικών συστάσεων της ομάδας.

4. Η απαντηση τησ Επιτροπησ:

Εστίαση σε υποστήριξη εφαρμογής της πρωτοβουλίας eEurope - Εξορθολογισμός της διαχείρισης

Οι συστάσεις της ομάδας οδήγησαν σε σοβαρό αναστοχασμό σχετικά με το μέλλον του PROMISE. Λαμβανομένων υπόψη παράλληλων εξελίξεων στην κοινοτική πολιτική για την κοινωνία της πληροφορίας, η Ευρωπαϊκή Επιτροπή αποφάσισε να επανεστιάσει τις δραστηριότητες του PROMISE προς την κατεύθυνση υποστήριξης της πολιτικής πρωτοβουλίας eEurope και εξορθολογισμού της διαχείρισης του PROMISE.

Η πρωτοβουλία eEurope

Το 1999, η Επιτροπή πρότεινε στο Ευρωπαϊκό Συμβούλιο του Ελσίνκι [5] να επιταχύνει τη μετάβαση προς την κοινωνία της πληροφορίας στην Ευρώπη. Δρομολογήθηκε μια νέα πολιτική πρωτοβουλία, επονομαζόμενη eEurope, με γενικό στόχο την επιτάχυνση της ανάπτυξης "Κοινωνία της πληροφορίας για όλους". Στα Ευρωπαϊκά Συμβούλια της Λισαβόνας [6] και της Φέιρα [7] υποστήριξαν την πρωτοβουλία, ενώ κατά το τελευταίο Συμβούλιο συμφωνήθηκε το φιλόδοξο σχέδιο δράσης eEurope 2002, όπου ορίζονται στόχοι για τα ευρωπαϊκά όργανα, τα κράτη μέλη και τον ιδιωτικό τομέα με χρονικό ορίζοντα που φθάνει έως το 2002.

[5] Ευρωπαϊκό Συμβούλιο του Ελσίνκι, 10-11 Δεκεμβρίου 1999. Συμπεράσματα της Προεδρίας.

[6] Ευρωπαϊκό Συμβούλιο της Λισαβόνας, 23-24 Μαρτίου 2000. Συμπεράσματα της Προεδρίας.

[7] Ευρωπαϊκό Συμβούλιο της Santa Maria da Feira, 19-20 Ιουνίου 2000. Συμπεράσματα της Προεδρίας.

Στην Επιτροπή ανατέθηκαν νέα καθήκοντα στο πλαίσιο της λεγόμενης ανοικτής μεθόδου συντονισμού, ιδίως αναφορά με παρακολούθηση, συγκριτική αξιολόγηση και εκθέσεις σχετικά με την υλοποίηση του σχεδίου δράσης eEurope 2002, καθώς και στην επιτελούμενη πρόοδο αναφορικά με τους γενικούς στόχους του.

Στο σχέδιο δράσης eEurope 2002 προτείνεται σειρά στόχων, η επίτευξη των οποίων είναι απαραίτητη ώστε να εξασφαλιστεί ότι η Ευρώπη θα επωφεληθεί από την "νέα οικονομία" το ταχύτερο δυνατό και στο μεγαλύτερο βαθμό.

Ο κεντρικός στόχος του eEurope για την παρακολούθηση θα είναι η μέτρηση της προόδου στην πρόσβαση και χρήση του Internet στην Ευρώπη. Θα καταστεί έτσι δυνατό στα κράτη μέλη να συγκρίνουν την πρόοδό τους και να αναλάβουν επανορθωτική δράση στις περιφέρειες που υστερούν. Θα εντοπισθεί η ορθή και βέλτιστη πρακτική που θα συμβάλει στην επίγνωση των βασικών χαρακτηριστικών της επιτυχούς πολιτικής.

Πέραν από την παροχή πληροφοριών σχετικά συγκεκριμένη πρόοδο στην επίτευξη των στόχων του σχεδίου δράσης, για τη συγκριτική αξιολόγηση eEurope θα απαιτηθούν πληροφορίες σχετικά με την πρόοδο βασικών δεικτών της ανάπτυξης της νέας οικονομίας. Θα αξιοποιηθούν στο μέτρο του δυνατού υφιστάμενα δεδομένα από πηγές, όπως η Eurostat και ο ΟΟΣΑ.

Η ταχύτητα και η καινοτομία πολλών από τις εξελίξεις στη νέα οικονομία, σημαίνουν, ωστόσο, ότι μεγάλο μέρος σημαντικών πληροφοριών δεν είναι ακόμα διαθέσιμο από τις συνήθεις πηγές. Επιπλέον, μεγάλο μέρος των υφιστάμενων δεδομένων διατίθεται αποκλειστικά σε εθνικό επίπεδο ή για περιορισμένο αριθμό κρατών και δεν επικαιροποιείται τακτικά.

Εστίαση στην υποστήριξη υλοποίησης της eEurope: παρακολούθηση και συγκριτική αξιολόγηση

Το PROMISE θα συμβάλλει στην κάλυψη των χασμάτων αυτών μέσω ειδικών ερευνών, χρησιμοποιώντας τους μηχανισμούς της έρευνας "παρακολούθηση της κοινωνίας της πληροφορίας στην Ευρώπη" που πραγματοποιεί το Ευρωβαρόμετρο. Το πεδίο εφαρμογής των εν λόγω ερευνών θα προσαρμοστεί στις ειδικές ανάγκες της συγκριτικής αξιολόγησης eEurope.

Θα πραγματοποιηθούν επίσης έρευνες εστιασμένες σε επιμέρους πτυχές ή ομάδες, καθώς και εις βάθος μελέτες σε ποιοτικά θέματα (βέλτιστη πρακτική), σε πεδία που καλύπτονται από το σχέδιο δράσης eEurope 2002.

Όσον αφορά τους στόχους που ορίζονται στον πρώτο άρθρο της απόφασης του Συμβουλίου του 1998, η Επιτροπή θα συγκεντρώσει τις προσπάθειές της σε δράσεις προς την κατεύθυνση "Βελτιστοποίηση του κοινωνικοοικονομικού οφέλους από την ΚτΠ στην Ευρώπη".

Τον γενικό αυτό στόχο του PROMISE θα υπηρετήσουν οι ακόλουθοι εστιασμένοι στόχοι, στο πλαίσιο της υποστήριξης για την υλοποίηση της eEurope:

- να καταστήσει δυνατή την παρακολούθηση και συγκριτική αξιολόγηση της αναπτυσσόμενης κοινωνίας της πληροφορίας, ιδίως της υλοποίησης του σχεδίου δράσης eEurope 2002.

- να διευκολύνει τον προσδιορισμό και την ανάπτυξη ορθής πρακτικής όσον αφορά τα πεδία προτεραιότητας του σχεδίου δράσης eEurope 2002.

Για την επίτευξη των εν λόγω στόχων η Επιτροπή επιδιώκει να επικεντρώσει την εκτέλεση του προγράμματος PROMISE σε διάφορους τύπους μέτρων που αναφέρονται στο άρθρο 2 της απόφασης του Συμβουλίου του 1998, όπως:

- "παρακολούθηση της ευαισθητοποίησης και της εξοικείωσης του κοινού με τις υπηρεσίες και τις εφαρμογές της κοινωνίας της πληροφορίας, ιδίως μέσω της ενθάρρυνσης περιοδικών μελετών και της ενσωμάτωσης εθνικών μελετών σε συνολικό ευρωπαϊκό πλαίσιο" (άρθρο 2, παρ. α), σημείο 4).

- "συμβολή, βάσει καταγεγραμμένων καλύτερων προγραμμάτων και πρακτικών, στην εφαρμογή, σε ευρωπαϊκή κλίμακα, επιτυχών παραδειγμάτων από μέτρα, έργα και υπηρεσίες που αφορούν την κοινωνία της πληροφορίας" (άρθρο 2, παρ. β), σημείο 4).

- "προαγωγή της ανταλλαγής ειδικών γνώσεων και εμπειριών μεταξύ των διεξαγόμενων μελετών και των δραστηριοτήτων σε ευρωπαϊκό και εθνικό επίπεδο" (άρθρο 2, παρ. β), σημείο 5).

Λοιπές δραστηριότητες

Το PROMISE θα συνεχίσει τις επιτυχώς ανεπτυγμένες υπηρεσίες και εργαλεία πληροφοριών, ιδίως μέσω της περαιτέρω ανάπτυξης της ιστοθέσης ISPO και της ολοκλήρωσής της σε δικτυακή πύλη για την κοινωνία της πληροφορίας υπό το έμβλημα της eEurope. Θα περιλαμβάνεται και η ολοκλήρωση υψηλότερου βαθμού διαλογικότητας.

Το φόρουμ της κοινωνίας της πληροφορίας δημιουργήθηκε βάσει του σχεδίου δράσης του 1994 "Ο Ευρωπαϊκός δρόμος προς την κοινωνία της πληροφορίας". Συνέταξε σειρά εκθέσεων που περιλαμβάνουν καίριες συστάσεις, ιδίως σε κοινωνικές πτυχές των προκλήσεων που συνιστά η ΚτΠ. Η συμβολή του φόρουμ ΚτΠ αναγνωρίστηκε από την ομάδα αξιολόγησης για τα έως τώρα αποτελέσματά του και το υψηλό δυναμικό του.

Εξορθολογισμός της διαχείρισης

Η ευθύνη για τη διαχείριση του PROMISE, ήδη από την εποχή της πιλοτικής και προκαταρκτικής φάσης του 1996/97 έχει αναληφθεί από το κέντρο δραστηριοτήτων για την κοινωνία της πληροφορίας (ISAC).

Έπειτα από τα αποτελέσματα της ενδιάμεσης αξιολόγησης των ανεξάρτητων εμπειρογνωμόνων και μετά τα αποτελέσματα της ανασκόπησης όσον αφορά την κατανομή των στρατηγικών πόρων, η Επιτροπή διέκοψε την προώθηση ορισμένων δραστηριοτήτων που διεξάγονταν έως τώρα στο πλαίσιο του PROMISE, με διαχείριση από το ISAC. Οι επανεστιασμένες δραστηριότητες του PROMISE υποβλήθηκαν σε σημαντικό εξορθολογισμό της διαχειριστικής διάρθρωσής τους στο πλαίσιο της γενικής διεύθυνσης 'Κοινωνία της πληροφορίας'.

Ιδίως δραστηριότητες στο πεδίο της παρακολούθησης της ΚτΠ θα ενταχθούν σε γενική διαχείριση της eEurope. Οι διάφορες ιστοθέσεις θα κωδικοποιηθούν στο πλαίσιο νέας θεματικής δικτυακής θύρας που θα αφορά την ΚτΠ, υπό την αιγίδα της eEurope, ενώ η διαχείρισή της θα είναι αρμοδιότητα ενός ενιαίου φορέα.

Υπήρξε γενική και σημαντική μείωση των διαθέσιμων ανθρώπινων πόρων για τη διαχείριση των δραστηριοτήτων του PROMISE, σύμφωνα με τα αποτελέσματα της ανασκόπησης της στρατηγικής κατανομής των ανθρώπινων πόρων, που διεξήγαγε η Επιτροπή.

Ο εξορθολογισμός και η αναδιάρθρωση της διαχείρισης του PROMISE αφορούν, ως μέτρο γενικού χαρακτήρα, σειρά συμπερασμάτων και συστάσεων της ομάδας, στο πεδίο των διαχειριστικών δομών.

Προϋπολογισμός

Βάσει του άρθρου 4, παρ. 2, της απόφασης του Συμβουλίου ορίζεται ποσό 25 εκατ. ευρώ ως ποσό αναφοράς για ολόκληρη την περίοδο του προγράμματος, από το 1998 έως το 2002. Ο διαθέσιμος για το 2001 προϋπολογισμός ανέρχεται σε 5 εκατ. ευρώ.

Όσον αφορά τις τρεις κατηγορίες δράσης στην απόφαση του προγράμματος, τα μέσα του προϋπολογισμού θα συγκεντρωθούν στην κατηγορία 2 'Βελτιστοποίηση του κοινωνικοοικονομικού οφέλους από την κοινωνία της πληροφορίας'. Ωστόσο, ορισμένες από τις δράσεις θα λάβουν χαρακτήρα που θα εξυπηρετεί τόσο το στόχο 'Βελτιστοποίηση του κοινωνικοοικονομικού οφέλους', όσο και την 'Ευαισθητοποίηση'. Τα μέτρα αυτά θα χρεωθούν αναλογικά δύο κατηγορίες δράσεων.

Ο τρίτος στόχος του προγράμματος PROMISE, δηλαδή "Ενίσχυση και προβολή του ρόλου της Ευρώπης μέσα στην παγκόσμια διάσταση της κοινωνίας της πληροφορίας" θα αντιμετωπισθεί έμμεσα. Δεν προβλέπονται νέες ειδικές δράσεις στο πλαίσιο αυτής της κατηγορίας.

Με την απόφαση του Συμβουλίου σχετικά με το πρόγραμμα PROMISE ορίζεται μέγιστο μερίδιο για την ευαισθητοποίηση και την ενίσχυση της προβολής, ελάχιστο όμως για δραστηριότητες που εξυπηρετούν το στόχο 'Βελτιστοποίηση του κοινωνικοοικονομικού οφέλους'. Με τη σχεδιαζόμενη εστίαση στον τελευταίο στόχο θα καταστεί δυνατή η εκπλήρωση των εν λόγω κριτηρίων κατανομής.